陳靜擔心耳水不平衡復發 拍戲捱撻請假數月休養
2024年04月05日 00:01
東網電視
更多新聞短片
性感女神陳靜最近與安志杰和伍允龍開拍新戲《無名火》,她於戲中有多場追殺場面,一圓其打女夢。陳靜透露開拍前特地跟武指學藝:「呢幾年有做運動,身手靈活咗,有興趣做打女,所以上堂學畀人撻,亦有學點撻人。(武指有咩評價?)讚我有潛質,希望可以學以致用啦!」去年於半年內拍了兩部電視劇,她認為一年兩部作品最理想,自揭之前為《家族榮耀》開工3個月後,要休息3個月回氣:「拍幾個月就要抖番幾個月,因為身體唔太好,有時好Chur就差啲,唔可以過度。」她又透露自己曾受耳水不平衡困擾,甚至影響工作,令她十分內疚,為免舊病復發,故保持運動及健康飲食。
向韓國猛男取經
日前她與韓國音樂劇《Wild Wild》猛男騷成員會面,請教運動心得,笑說:「最近同大隻仔好有緣分。(最欣賞邊個?)隊長李國榮,聽講佢係全韓國最低體脂嘅男人,食完嘢線條一樣咁分明。」她約定友人下月去睇猛男騷,笑言連朋友的媽咪也託她買飛,問可敢欣賞全祼演出?她說:「咁就冇美感,唔敢睇!」
問到猛男騷成員姜天一、李國榮與鄭漢三對香港女生有何睇法?看過4位「咪神」陳婉衡、高海寧、郭珮文和黃婧靈(波波)的照片後,鄭漢三點名喜歡波波:「睇佢個樣覺得佢好鍾意食嘢,我鍾意喜歡食嘢嘅女孩,而且『波波』韓文發音有啲似『錫錫』,好得意。」其餘兩男則喜歡陳婉衡,李國榮鍾意女生有腹肌,姜天一則覺得其高度和身材與他合襯。3人又欣賞陳自瑤(Yoyo)早前在無綫劇《婚後事》的跳舞片,姜天一大讚性感又刺激,問會否想一齊跳?他說:「好呀!因為我主修現代舞,Yoyo有現代舞感覺,合作跳應該唔錯。」而鄭漢三說:「初初睇有啲怕醜。」李國榮則好奇劇情發展。